Anticyra

Anticyra (Graece: Ἀντίκυῤῥα vel Ἀντίκυρα; Neograece: Αντίκυρα) est nomen urbis (antiquae et hodiernae) in regionali Boeotiae unitate Graeciae, qui usque ad annum 2010 erat demus, nunc est pars (δημοτική ενότητα, i.e. "unitas popularis") Distomi-Arachobae-Anticyrae demi. Anticyra fere 15 chiliometris a Desphina, 36 a Lebadia et 190 ab Athenis abest. Anticyra secundum litus notum aedificata est.

 Geographia 
Pauci agri circa urbiculam patent. Montes maxima ex parte herbis saxisque tecti sunt, silvae tantum in locis inferioribus inveniuntur. Litus in meridiem spectat.

 Historia 
 Tempus Graeciae antiquae 
Anticyra antiqua, cuius adhuc nonnullae reliquiae videntur, admodum illustris urbs fuit. Homericae Cyparisso in catalogo navium inventaeIlias 2,519 aequatur, unde classis Phocea Aulidem petivit, deinde Troiam.
Tempore Romano Anticyrae adhuc sepulcrum Schedii et Epistrophi, qui classi praeerant, exstabat. Nomen Cyparissi a conditore eponymo Cyparisso repetit.

Secundum aliam traditionem urbs nomen a quodam Anticyreo traxit, qui Herculem veratro (Graece: ἑλλέβορος) ab insania curavisset.Pausanias Χ 3,1; 36,5. - Ptolemaeus, Geogr. Hyph. ΙΙ 184,12. - Stephanus Byzantinus, s.v. «Aντίκυρα» Ob veratrum urbs antiquitate insignis erat.Theophrastus, Historia plantarum ΙΧ 10,2-4; Dioscorides, De materia medica IV 148-152,162; Plinius, Naturalis historia XXV 48-52, quod in urbis vicinia crevit et medicamen contra insaniam habitum est. Quodam sesamoide nomine "Anticyricon"Plin. 22,133; Plin. 25,52 addito res salutaris confecta est, quae multos homines spe salutis attraxitHoratius sat. 2,3,83; Gellius 17,15,6. Ex quo variae sententiae sive proverbia sicut "Αντικυρας σε δει" aut "naviget Anticyram" orta sunt, praeterea frequentes significationes apud scriptores Graecos Latinosque inveniuntur.Sicut Horatius de art. poet. 300, ubi "tribus Anticyris caput insanabile" invenitur. Veratrum etiam contra arthritim ac epilepsiam opiferum esse putabatur.

 Tempus Hellenisticum 
Anticyra a Philippo II, Macedonum rege, Tertio Bello Sacro anno 346 a.C.n. deleta est Diodorus Siculus XVI 59-60; Pausanias Χ 3,1-3. Urbem tamen mox opes recuperavisse ex eo liquet, quod novum Dianae templum exstructum et statua Praxitelis, sculptoris insignis, iam anno 330 a.C.n. empta est.Rizzo G.-E., Prassitele (Mediolani – Romae 1932), p. 13. Lacroix L., Les reproductions de statues sur les monnaies grecques (Leodii 1949), pp. 309-310; Corso A., Prassitele. Fonti Εpigrafiche e letterarie. Vita et opere, vol. 1 (Romae 1988), pp. 182-184. Rolley C., La Sculpture Grecque 2, La période classique (Parisiis 1999), p. 244. Postea Romanis cum Macedonibus pugnantibus Anticyra pluries oppugnata et deleta est. Anno 198 a.C.n. a Tito Quinctio Flaminio capta est, qui ibi hiberna habuit.Polybius XVIII 28,45,7, XXVII 14,16,6. Saeculo secundo a.C.n. Anticyra nummos autonomos ex aere factos cudit, qui in parte aversa caput Neptuni monstrabant, parte reversa Dianam facem arcumque ferentem.Sideris 2001, pp.122-3. 

 Tempus Romanum 
Pausanias, qui urbem saeculo secundo visitavit, res singulas dinumerat: templum Neptuni in urbe cum statua dei aenea, duo gymnasia, quorum in uno erat statua Xenodami, qui anno 67 Olympia in pancratio viceratIlla Olympia anni 67 sera coepta sunt, quod imperator Nero interesse voluit., forum multorum staturarum aenearum, puteus tectus, sepulcrum Schedii Epistrophique, et duo templa Dianae extra muros, unum Dianae "Dictynnae" dedicatum, alterum, ubi erat Praxitelis statua, Dianae "Eileithyiae".Secundum inscriptionem nuper inventam, vide RE, s.v. "Diktynna", col. 584-588. Dasios F., Antikyra, ADelt 52 (1997) [2003], p. 450.

 Medium Aevum 
Tempore Byzantino urbs erat sedes episcopalis; ampla basilica quinque navium, cuius pavimentum opere musivo ornatum erat, annis 1980 effossa est. Terrae motu anni 620 magna urbis pars deleta esse videtur. Saeculo decimo quarto portus munitus Regni Aragoniae nomine Port de Arago fuit et verisimiliter ad dominium Salonae (hodie: Amphissa) pertinuit.

 Res gestae recentiores 
Cum Graecia libertatem nacta est (1832), Anticyra erat locus piscatorum nomine Aspra Spitia (Neograece: Άσπρα Σπίτια, "domus candidae") appellatus.Arrowsmith, John. Turkey in Europe. 1832. Anno 1929 urbi nomen antiquum datum est (Nomine "Aspra Spitia" abhinc vicum vicinum denotante). Secundo bello mundano ac Bello civili Graeco peractis urbs tota refecta est annis 1950 exeuntibus. Numerus incolarum crevit, ex quo ibi et aluminii officina et periegesis operandi occasiones praebent.

 Reliquiae antiquae 
Anticyra antiqua anno 1806 a Gulielmus Martino Leake reperta est, qui primas inscriptiones nomen urbis demonstranes invenit. Inter reliquias maximi momenti est templum Minervae archaicum, in quo parva sed pulchra statua deae aenea inventa est, maxima pars munitionum saeculi quarti a.C.n. una cum duabus turribus rectangularibus, et balnea maturi Christianismi cum hypocausto, olim pars domus.Sideris 2001, pp. 114-120

 Notae 

 Nexus externi 
 Situs publicus apud www.antikyra.gr
 Anticyra in situ GTP Travel Pages, apud www.gtp.gr

Categoria:Loci habitati Boeotiae